En mand, som formodentlig helt umotiveret slog en 21-årig fire gange i hovedet, efterlyses.

Østjyllands Politi beder borgerne om hjælp til at identificere en mand, som om aftenen søndag den 7. oktober overfaldt en 21-årig mand ved Rutebilstationen i Randers.

Den 21-årige har til politiet forklaret, at han netop var stået af bussen, da han så manden, der råbte, var aggressiv og slog ud mod forbipasserende biler.

Kort efter kom manden gående mod den 21-årige og råbte noget til ham. Men den 21-årige ikke kunne ikke høre, hvad der blev råbt, fordi han havde høretelefoner i ørene.

Den 21-årige tog høretelefonerne ud, og så råbte den fremmede mand, at han skulle give ham sin lighter. Da den 21-årige svarede, at han ikke havde nogen lighter, kvitterede manden med at råbe skældsord til ham.

- Der er lidt ordudveksling. Gerningsmanden skal have kaldt ham alle mulige ting og blandt andet racist. Den 21-årige siger så, at han ikke er racist, og det får manden til at slå ham i hovedet og igen bagefter, da han er på vej væk, siger Janni Lundager, som er kommunikationsrådgiver hos Østjyllands Politi, til TV 2 Østjylland.

- Han slår ham helt ud af det blå i alt fire gange. Det er et groft overfald og helt umotiveret på en almindelig søndag aften i Randers, fortsætter Janni Lundager.

Gerningsmanden tog flugten

Under overfaldet rammer den 21-årige fortovet og slår kæben i asfalten.

Flere vidner iler til stedet, hvilket får gerningsmanden til at tage flugten mod en nærliggende Føtex.

Politiet beskriver gerningsmanden som mellemøstlig af udseende, 20-25 år, 175-180 centimeter høj med spinkel kropsbygning, kort, krøllet hår, tydeligt markerede kindben og kortklippet skæg eller skægstubbe.

Manden var iført en gullig dunjakke med hætte og blålige kondisko, og han bar på en mørk rygsæk.

- Den beskrivelse vi har af gerningsmanden, har vi fra den 21-årige og overvågningsbilleder. Men vidner har måske set hans færden før overfaldet, eller hvor han kom fra, siger kommunikationsrådgiver hos Østjyllands Politi, Janni Lundager.